12.10 ORDNI DWAR ID-DIVIŻJONI F’SEZZJONIJIET FIL-QORTI TA’ L-APPELL L-AVVIŻ LEGALI 50 ta’ l-1994, kif emendat bl-Avviż Legali 58 ta’ l-1994. L-AVVIŻ LEGALI 50 ta’ l-1994, kif emendat bl-Avviż Legali 58 ta’ l-1994. 1. Titolu. It-titolu ta’ dan l-Ordni hu Ordni dwar id-Diviżjoni f’Sezzjonijiet fil-Qorti ta’ l-Appell. 2. Jitwaqqfu żewġ sezzjonijiet fil-Qorti ta’ l-Appell. In-numru ta’ sezzjonijiet fil-Qorti ta’ l-Appell ikun ta’ tnejn. Dawn is-sezzjonijiet għandhom jissejjħu rispettivament bħala l-Qorti ta’ l-Appell (L-Ewwel Sezzjoni) u l-Qorti ta’ l-Appell (It-Tieni Sezzjoni). 3. Kawżi pendenti quddiem il-Qorti ta’ l-Appell qabel id-dħul fis-seħħ ta’ dan l-Ordni. Kap. 12. (1) Dawk il-kawżi u proċedimenti oħra li kienu pendenti quddiem il-Qorti ta’ l-Appell u li kienu ġew imqegħda fuq il-lista għas-smiegħ qabel id-dħul fis-seħħ ta’ dan l-Ordni għandhom, kemm-il darba ma jiġix provdut mod ieħor fir-regoli li għandhom isiru bis-saħħa ta’ l-artikolu 29 tal-Kodiċi ta’ Organizzazzjoni u Proċedura Ċivili skond l-artikolu 41(3) ta’ l-imsemmi Kodiċi, jiġu trattati mill-Qorti ta’ l-Appell (L-Ewwel Sezzjoni). (2) Kemm-il darba ma jiġix provdut mod ieħor fir-regoli msemmija fis-subartikolu (1) ta’ dan l-artikolu ta’ dan l-Ordni, u sakemm ma jsirux arranġamenti oħra dwar dan, il-kawżi pendenti quddiem il-Qorti ta’ l-Appell qabel id-dħul fis-seħħ ta’ dan l-Ordni u li ġew assenjati b’mod speċjali lill-imħallfin li kienu ġew surrogati biex joqogħdu f’dik il-qorti, għandhom jibqgħu hekk assenjati daqs likieku dawk l-imħallfin kienu ġew surrogati biex joqogħdu fil-Qorti ta’ l-Appell (L-Ewwel Sezzjoni). 4. Astensjoni jew rikuża ta’ imħallef f’xi sezzjoni. Sostitwit: A.L.58 ta’ l-1994. Meta f’xi kawża xi wieħed mill-imħallfin f’xi sezzjoni jastjeni jew jiġi rikużat u dik ir-rikuża tiġi aċċettata, għandha ssir surroga skond il-liġi ta’ mħallef ieħor biex joqgħod minfloku f’dik is-sezzjoni għas-smiegħ ta’ dik il-kawża, li għandha tkompli tinstema fis-sezzjoni li lilha jkun ġie assenjat dak il-każ.